
Către

Vă înaintăm, alăturat, raportul asupra propunerii legislative – Legea concediului pentru divorţ, trimisă Comisiei pentru muncă şi protecţie socială, cu adresa nr. Plx 74/2019 din 25 februarie 2019, pentru dezbatere pe fond.



PREŞEDINTE,
ADRIAN SOLOMON

R A P O R T
asupra propunerii legislative - Legea concediului pentru divorţ


În temeiul art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa nr. Plx 74/2019 din 25 februarie 2019, cu dezbaterea pe fond, a propunerii legislative - Legea concediului pentru divorţ.

Propunerea legislativă are ca obiect de reglementare crearea cadrului legal în scopul acordării unui concediu pentru divorţ, de 3 zile lucrătoare plătite, precum şi plăţii, din fondul de salarii al unităţii, a unei indemnizaţii corespunzătoare salariului aferent perioadei respective. Totodată, se propune ca acest concediu să se acorde la cerere, de către angajator, în următoarele 4 săptămâni de la data constatării sau, după caz, a pronunţării divorţului.

La întocmirea prezentului raport, Comisia a avut în vedere avizele negative primite de la:
· Consiliul Legislativ (nr.1083/14.11.2018)
· Consiliul Economic şi Social (nr.5437/30.10.2018)
· Comisia pentru buget, finanţe şi bănci (nr.4c-2/107/13.03.2019)
· Comisia juridică, de disciplină şi imunităţi (nr.4c-13/152/12.03.2019)
· Comisia pentru sănătate şi familie (nr.4c-10/57/05.03.2019)
· Comisia pentru drepturile omului, culte şi problemele minorităţilor naţionale (nr.4c-6/173/6.03.2019)
De asemenea, s-a luat în cosniderare şi punctul de vedere, negativ, al Guvernului (nr.2287/11.12.2018).
La lucrările comisiei din data de 26 martie 2019 şi-au înregistrat prezenţa 20 de deputaţi, din totalul de 22 de membri ai comisiei.
Raportul comisiei a fost adoptat cu unanimitate de voturi.

Propunerea legislativă face parte din categoria legilor organice, conform prevederilor art.73 alin.(3)  din Constituţia României, republicată.

Propunerea legislativă a fost respinsă de Senat în şedinţa din 18 februarie 2019.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative deoarece nu se justifică crearea unui astfel de cadru legal, întrucât, potrivit prevederilor art.152 alin.(1) din Codul muncii, cu modificările şi completările ulterioare, „în cazul unor evenimente familiale deosebite, salariaţii au dreptul la zile libere plătite, care nu se includ în durata concediului de odihnă”, iar potrivit alin.(2) al aceluiaşi articol, “evenimentele familiale deosebite şi numărul zilelor libere plătite sunt stabilite prin lege, prin contractul colectiv de muncă aplicabil sau prin regulamentul intern.”
Prin urmare, astfel de prevederi pot face obiectul unor regulamente interne aplicabile personalului plătit din fonduri publice, iar în cazul angajaţilor din mediul privat, pot fi cuprinse în contractele colective de muncă aplicabile sau în regulamentele interne, alături de celelalte evenimente familiale deosebite, deja prevăzute.

Întocmit,
Consilier parlamentar Sorina Szabo

